KIRJALLINEN KYSYMYS E-2133/02

esittäjä(t): Bartho Pronk (PPE-DE) komissiolle

(17. heinäkuuta 2002)

Aihe: Kansainvälisten jalkapalloerotuomareiden ikäsyrjintä

Euroopan jalkapalloliitto (UEFA) valitsee erotuomarit kansainvälisiin jalkapallo-otteluihin Kansainvälisen jalkapalloliiton (FIFA) laatimasta luettelosta. FIFAn kansainvälisiä erotuomareita koskevien säännösten 4 artiklassa määrätään, että erotuomarit ja avustavat erotuomarit eivät saa olla 45 vuotta vanhempia sen vuoden tammikuun ensimmäisenä päivänä, kun heidät nimitetään tehtäväänsä. Kyseisessä 4 artiklassa määrätään myös, että heidän on läpäistävä kuntokoe ja että kansallisten liitojen on annettava FIFAlle erotuomareiden (ja avustavien erotuomarien) pätevyyttä koskevia tietoja. Vaikka

asian oikeudellisia näkökohtia ei otettaisi huomioon, onko ikärajasta mitään hyötyä, jos erotuomari pystyy läpäisemään kuntokokeet ja todistamaan ammattitaitonsa? Amsterdamin vetoomustuomioistuin on todennut lainvastaisiksi ammatikseen toimivien erotuomareiden ikärajat osittain tästä syystä (asia 1034/99, 13. tammikuuta 2000). On otettava huomioon, että kysymys koskee erityisesti EU:n alueella pelattavia otteluita, joiden toimitsijat (erotuomarit ja avustavat erotuomarit) ovat unionin kansalaisia.

1. Onko tämä ikään perustuva syrjintä vastoin yhteisön lainsäädäntöä, etenkin perustamissopimuksen 13 ja 136 artiklaa?

2. Sekä UEFA että FIFA toimivat Sveitsissä. Voiko UEFA perustella toimintaansa Sveitsin lainsäädännön ja FIFAn säännösten nojalla huolimatta siitä, että UEFAn päätökset ja politiikat vaikuttavat merkittävästi EU:n merkittävään talouden alaan?

3. Voiko komissio ilmoittaa, miten FIFAn toiminta riippuu EU:n ja Sveitsin välisistä sopimuksista?

Anna Diamantopouloun komission puolesta antama vastaus

(12. syyskuuta 2002)

Euroopan yhteisön perustamissopimuksen 13 artiklan mukaan neuvosto voi toteuttaa tarvittavat toimenpiteet useisiin syihin, myös ikään perustuvan syrjinnän torjumiseksi. Tämän artiklan perusteella yhdenvertaista kohtelua työssä ja ammatissa koskevista yleisistä puitteista 27. marraskuuta 2000 annetussa neuvoston direktiivissä 2000/78/EY(1) kielletään syrjintä muun muassa iän perusteella. Direktiivi on saatettava osaksi kansallista lainsäädäntöä 2. joulukuuta 2003 mennessä. Lisäksi jäsenvaltiot voivat tarvittaessa saada tämän direktiivin ikään ja vammaisuuteen liittyvään syrjintään perustuvien säännösten täytäntöönpanemiseen kolmen vuoden lisäajan, joka alkaa 2. joulukuuta 2003. Siksi direktiivissä säädetty ikäsyrjinnän kielto ei ole vielä tullut voimaan jäsenvaltioissa.

Tämä direktiivi ei velvoita sellaisen henkilön työhönottoon, ylentämiseen, työssä pitämiseen tai kouluttamiseen, joka ei ole pätevä, kykenevä ja käytettävissä suorittamaan työn edellyttämiä oleellisia tehtäviä tai osallistumaan annettavaan koulutukseen. Direktiivissä säädetään myös, että yhdenvertaisen kohtelun periaatetta ei ole rikottu, jos iästä johtuva erilainen kohtelu on puolueettomasti ja kohtuullisesti perusteltavissa oleva oikeutettu tavoite ja tavoitteen saavuttamiseksi käytetyt keinot ovat asianmukaisia ja tarpeellisia. Direktiivissä on epätäydellinen luettelo esimerkkitilanteista, joissa erilainen kohtelu voi olla tällä tavalla perusteltua. Mikään niistä ei kuitenkaan koske yleisikärajaa fyysisen kunnon tai kyvyn ohjearvona. Komissio uskoo, että jos jonkin tietyn työn suorittamiseen tarvitaan tietyntasoista fyysistä kuntoa, ehdokkaiden valinnassa voidaan käyttää asianmukaisia testejä. Kiinteitä ikärajoja saisi käyttää vain, jos ne ovat puolueettomasti ja kohtuullisesti perusteltavissa oikeutetun tavoitteen vuoksi, olipa se sitten fyysinen kunto tai jokin muu. Perustelu olisi arvioitava tapauskohtaisesti.

Tuomioistuin on aiemmissa ratkaisuissaan (esim. Walrave, Kok. 1974, s. 1405, 28 kohta) todennut selvästi, että yhteisön lainsäädäntöä sovelletaan yhteisön ulkopuolella sijaitsevien organisaatioiden sääntöihin, jos säännöt ovat voimassa yhteisön sisällä. Euroopan jalkapalloliiton/Kansainvälisen jalkapalloliiton (UEFA/FIFA) sijaintipaikalla ei tässä suhteessa ole merkitystä.

(1) EYVL L 303, 2.12.2000.